Knallertkører fik mange sigtelser | folkebladetlemvig.dk
Knallertkører fik mange sigtelser
En knallertkører fik flere sigtelser på halsen, da han blev stoppet af politiet. Arkivfoto: Michael Bager
Bækmarksbro: En 32-årig mand fra Vemb fik torsdag middag flere sigtelser på halsen, da han blev standset af en politipatrulje, da han kørte på knallert ad Bækmarksbrovej mellem Bøvlingbjerg og Bækmarksbro.
Først og fremmest kunne betjentene konstatere, at knallerten som den 32-årige kørte på, var stjålet. Desuden måtte den 32-årige slet ikke køre på knallert, da han var frakendt sit kørekort til knallert.
Desuden viste en spyttest, at manden også var påvirket af både amfetamin og cannabis, og derfor blev han også sigtet for at køre knallert, mens han var påvirket af euforiserende stoffer. Derfor blev han anholdt, så der kunne tages en blodprøve til nærmere analyse.
Ud over de sigtelser blev den 32-årige også sigtet for at have 1,5 gram hash liggende på sin bopæl. Det fandt betjentene efter en ransagning.